Durban-man vas vir kinderpornoArgieffoto ŉ Durbanse man is Woensdag in hegtenis geneem vir die besit en verspreiding van kinderpornografie. Die 29-jarige verdagte is ná ŉ wenk van die Amerikaanse polisiediens in hegtenis geneem, nadat hy pornografiese materiaal met ŉ 13-jarige meisie in Virginia, Amerika, uitgeruil het deur middel van ŉ selfoonapp. Volgens brig. Vishnu Naidoo, nasionale polisiewoordvoerder, is onder meer beslag gelê op hardeskywe, selfone, DVD’s en CD’s in die verdagte se besit. “Die verdagte het reeds in die Durbanse Landdroshof verskyn, waar borgtog aan hom toegestaan is. Sy saak is uitgestel tot 4 Februarie 2016,” het Naidoo gesê. Volgens Naidoo het die polisie verskeie mense in hegtenis geneem as gevolg van goeie samewerking met hul oorsese eweknieë. “Dit is alles deel van Operation Cloud 9, wat hulle daarvoor beywer om diegene wat kinderpornografie besit en versprei, aan die pen te laat ry.” Verlede week het die 39-jarige Derrick Hunter van Midrand in Gauteng skuld beken op aanklagte dat hy kinderpornografie besit en versprei het. Hunter is nog nie gevonnis nie. Hy was die vyfde persoon in Suid-Afrika wat vanjaar in hegtenis geneem is in verband met internasionale kinderpornografie-netwerke. Lees meer hier.